Asinas pues, o clima mediterranio ye una mezcla de clima templato con caracteristicas tropicals, cosa que lo fa enriquir-se d'elementos d'a flora d'as dos latitutz. Tien un estrato arbustivo y lianoide muit desenvolicato, d'herencia tropical, que enriqueixe a selva y la fa preta y a vegatas encluso impenetrable. A follarasca d'os árbols y matarrals se mantiene viva tot l'anyo, estalviando asinas una excesiva producción de material vechetal, muit costosa de fer ta estar plena d'esfensas. Istas esfensas pueden estar de tipo fisico (fuellas esclerofilas, ye a decir, duras y resistents a la deshidratación, agullons, pilosidat...), quimica (fuellas aromaticas, pudients u verenosas) u biolochica (secretando substancias ta alimentar a chicotz insectos depredadors que mantienen libre de plagas a la planta). Son estratechias desconoixitas en o mundo templato y que mezclan as d'o mundo tropical humido (fuellas perennes) y seco (fuellas xeromorfas, espiniscents, aromaticas, atractors de formigas).